Papersnake/gushiwen huggingface dataset:
享庙乐辞十八首 其十三 武德乐昭烈舞
佚名（隋代）

天造草昧，时难纠纷。孰拯斯溺，靡救其焚。大人利见，纬武经文。

顾指维极，吐吸风云。开天辟地，峻岳夷海。冥工掩迹，上德不宰。

神心有应，龙化无待。义征九服，仁兵告凯。上平下成，靡或不宁。

匪王伊帝，偶极崇灵。享亲则孝，洁祀惟诚。

礼备乐序，肃赞神明。
次韵和葆光晚望
邹浩（宋代）

雪晴新兴与春俱，脱略司空城旦书。衡岳带云回玉辇，楚江浮日动金鱼。

故人情远欣相遇，梦境时来信所如。北阙遥瞻念图报，恩深犹在免诛锄。
寄题张光禄荣佚堂
梅尧臣（宋代）

疏氏昔二傅，张氏今两卿。
相去千余载，能与同令名。
亦尝便侍从，况有冰玉清。
山怀山东业，力制河北兵。
云烟忽起晦，日月不得明。
白首无所为，脱身吴楚城。
七十还印绶，不以名教轻。
葺堂读旧书，时出郊郭行。
水边观游鱼，树底爱啼莺。
适逢野老语，复问农人耕。
纷纷世上士，车马无此情。
莼菜 其二
徐桂（明代）

鲛纻纷纷散作丝，龙涎宛宛滑流匙。诗人采茆元从水，莫误嘉蔬嗔露葵。
小寒
张昱（元代）

花外东风作小寒，轻红淡白满阑干。春光不与人怜惜，留得清明伴牡丹。
次韵两苏公讲筵唱和四首
晁补之（宋代）

李公素誉压朝端，曾泝龙门鬣未干。
虽愧彭宣惟赐食，未惭贡禹亦弹冠。
秋柳
董绍兰（清代）

风里枝条弱，秋来雨露匀。可怜曾折处，应有未归人。

莺语久岑寂，蝉声自苦辛。谁家羌笛里，犹怨玉关春。
送张先宁觐
魏野（宋代）

千里宁亲去，青春胜老莱。
苦辞留不住，堪送到方回。
行色秋仍惨，离声晚更哀。
前程如有信，新雁好凭来。
过姚珮卿隐居
葛一龙（明代）

濑浅维舟远，山纡引路徐。
相寻恐不见，相见喜何如。
积雪村村断，斜阳树树疏。
门人供宿酒，中馈炙枯鱼。
岁事将归客，衰迟渐及予。
松声动高阁，风叶乱残书。
菩萨蛮·题梅扇
周纯（宋代）

梅花韵似才人面。为伊写在春风扇。人面似花妍。花应不解言。
在手微风动。勾引相思梦。莫用插酴醿。酴醿羞见伊。
看花四绝句
司马光（宋代）

南园桃李近方栽，浇水未乾花已开。
山果野蔬随分有，交游不厌但频来。
苍梧峰亭月夜有感
顾八代（清代）

亭畔云屯骠骑营，苍梧日落数峰青。水分万壑翻增怒，月映千峰未减明。

军帐此时多算胜，滇池何日始承平。兵机贵速师休老，寄语将军早下城。
聂倅
周必大（宋代）

三年监州再摄州，家置绘像争借留。便当紫绶朝冕旒，念我青笠操渔舟。

携此鼠目而獐头，归来高阁包春秋。他年持节寻旧游，却校形容知似不。
官源五景为洪侍御峻之五首 其二 主龙山
湛若水（明代）

主龙何处是，烟火两三椽。静卧知龙德，他时或跃渊。
句
王随（宋代）

云气凉秋簟，山光翠入门。
园居即事 其三
赵春熙（清代）

径草何曾破屐痕，拌他簪履散平原。听松有伴常偕影，得句谁酬自倒樽。

短榻久抛尘市梦，残编聊共古今论。不缘蛙鼓莺簧奏，绝少清声聒耳喧。
集古 怀韩居士
李俊民（金朝）

乌巾年少归何处，陵谷依然世自移。上天下地鹤一只，还在人閒人不知。
村月
储嗣宗（唐代）

月午篱南道，前村半隐林。田翁独归处，荞麦露花深。
愚翁
释绍昙（宋代）

聪明点尽若盲聋，没变通时有变通。
漏得黄梅无底钵，笑开老眼醉春风。
南湖
龚大明（宋代）

梅霖初歇水平湖，湖上青山展画图。
更著楼台相掩映，风流端不减西湖。
五十自寿集唐五十首 其十
瞿士雅（清代）

不向人间与命争，也曾狂走趁浮名。

兴来小豁胸中气，醉后焉知世上情。

一觉晓眠殊有味，百年如梦竟何成。

因思往事真堪笑，未肯徒然过此生。
咏史
陈耆卿（宋代）

赤族诚非汉道洪，违时贾祸亦缘公。
最怜老却从陈豨，不道先曾辟蒯通。
昭君怨
东方虬（唐代）

万里胡风急，三秋□汉初。唯望南去雁，不肯为传书。
松化为石（近闻金华山古松化为石）
齐己（唐代）

盘根几耸翠崖前，却偃凌云化至坚。乍结精华齐永劫，

不随凋至已千年。逢贤必用镌辞立，遇圣终将刻印传。

肯似荆山凿馀者，藓封顽滞卧岚烟。
次韵因上人晚菊简魏定父 其四
王之道（宋代）

经年混蒿艾，蕴藏应待时。清香密渍沉，微风助纷披。

宋玉昧秋意，乃作儿女悲。君子有所养，因君观解颐。
春望杂咏·归雁
宋祁（宋代）

刷羽梁王池，春至欲言归。
牵我东南恨，随君西北飞。
眼儿媚 春愁
王世贞（明代）

青草茸茸正芳柔。倩雨酿春愁。问愁几许，刚来一寸，眼底眉头。

少年无限人间事，抛掷向东流。而今只办，三杯软饱，涂抹穷愁。
论语·孝弟章
陈普（宋代）

仁民爱物本亲亲，有子当年见亦真。
第一注中明体用，洗空千载说经人。
晓发正定 其一
柏春（清代）

冰合滹沱后，舆梁创构时。乱沙穿水破，孤塔撼风危。

野阔狐跳迅，林寒鸟语迟。荒村呼豆粥，犹许疗晨饥。
和汪郇亭前辈四十自述用原韵
徐文泂（清代）

杜老声名久，今当献赋年。文追三代体，学富百家编。

遇事胸无滞，逢才意辄怜。称觞愧辞拙，珠玉况居前。
自九里平水至云门陶山历龙瑞禹祠而归凡四日
陆游（宋代）

我来恰值暮春初，昼漏微长小雨余。
苔蚀秦碑亡旧刻，龙归禹穴护遗书。
燕巢已垒泥犹湿，花片虽残叶尚疏。
到处不妨俱可乐，诗人为底爱吾庐？
秋雨复将害稼
孙应时（宋代）

颇怪秋频雨，兼疑暑顿凉。
岁方祈有駜，梦岂误无羊。
敢与朝廷议，唯观宇宙康。
由来夸上瑞，不必颂芝房。
饮酒二十首同苏翰林先生次韵追和陶渊明八
晁补之（宋代）

功名有天命，美好无定姿。
云梦未足吞，聊可巢一枝。
同时金门未，文学多瑰奇。
幞被向淮海，酣放遽尔为。
车盖岂不荣，野马不受羁。
送裴戡行军（一作饯裴行军赴朝命）
武元衡（唐代）

珠履三千醉不欢，玉人犹苦夜冰寒。

送君偏有无言泪，天下关山行路难。
月
方干（唐代）

桂轮秋半出东方，巢鹊惊飞夜未央。
海上风云摇皓影，空中露气湿流光。
斜临户牖通宵烛，回照阶墀到晓霜。
庾亮恃才高更逸，方闻墨翰已成章。
题顾秀才所藏舟中看月图
成廷圭（元代）

放船晚作南湖游，一葫芦酒当船头。白云翩衣紫霞帔，松风吹船寒飕飕。

少焉月出影零乱，散作百顷玻璃秋。有月复有酒，不饮令人愁。

谪仙在何许，空葬青山头。我家草堂月更好，何如返棹归来休。

归来休，痴人不饮月亦羞。素娥起舞我摘阮，对饮岂必论觥筹，千载与月同风流。
偈颂五十一首
释大观（宋代）

淮云惨淡，淮水枯竭。
径山老子无言说，喝得岩崖成百裂，
末后全提太亲切。笑不彻，
哭不彻，憍梵钵提惊吐舌。
拟古五首
方回（元代）

骚人称屈宋，宋岂敌子平。
诗家推陶谢，谢岂肩渊明。
鲁直爱水仙，以梅为其兄。
梅似可祖父，吾今改兹评。
姑苏台放生
释元肇（宋代）

高台一上一消魂，触目犹多古迹存。溪水流来闻越号，舟人指点是胥门。

烟云弄晓青山澹，城郭初晴碧瓦昏。鱼跃鸢飞归至化，当时歌舞不须论。
宝山行
吴菘（清代）

冬青郁郁空山里，种树何年星在尾。余哀散作冬青引，弓剑桥山飞不起。

月黑林昏鬼搏人，捧香天骑寒食死。玉鱼金碗出人间，兰亭玉匣亦如此。

独怜竺国经可哀，六帝园陵一日毁。呜呼国家养士百年中，剩得遗民号苍穹。

杜鹃声碎岩花落，片云飞出越江东。银牌竹夹归何许，白石编同晞发翁。

欲令杀青遍宇宙，长与兹山高嵷巃。
寄彭仲谋兼柬令弟羡门
周筼（明代）

文人更相轻，此事古已然。况今衰薄日趋下，谁从屠钓推贞坚。

监官独有彭夫子，汲引幽遐世无比。郭泰人伦许劭评，坐合末俗敦懿轨。

胡山阳羡一书生，卖药来栖海上城。新诗满箧不堪煮，瘦妻病母愁空铛。

君能裹饭相寻数，不使颠连赴沟壑。属和羊何世并称，谢家群从多名作。

吾宗福柱才弱龄，亦有林生初发硎，昨者携诗走门下，辱君奖借增光荧。

归来佳咏相传示，贱子姓名蒙录记。无盐刻画难作容，小巫神气徒深愧。

海内名高汪与王，娄东合肥不可当。清真共挹王方伯，雄健皆推曹侍郎。

吁嗟我党多贫贱，朱李才华世方见。渐川隐者释东关，老成得自千锤鍊。

杜陵声誉早著闻，番禺屈子尤不群。陆姜李顾及三魏，直上皆欲干青云。

自余才俊分超轶，推挽后先安可失。读书曾不慕浮荣，仆与南村同矩律。

令弟从知慧业深，许身直欲比南金。辞官虞寄多幽兴，卜宅陶潜有素心。

清文秀句人争诵，博取诸家能错综。连舍相呼应不迟，青青池草西堂共。

企望风流今几春，何当携手作情亲。他时傥遂观涛约，并挹琼枝玉树新。
霜
陈雷（元代）

悲角奏梅花，江云冷万家。不知青女妒，却道弃铅华。
和欧阳内翰内直对月见寄
韩维（宋代）

新衔佳命上金銮，递直连初寝未安。
霜气稍依罗幕重，月华先近玉堂寒。
诏函裁罢骞灵凤，诗句书成舞瑞鸾。
学省地閒清赏隔，怀贤空向斗杓看。
乙丑元日
陆游（宋代）

好在屠苏酒，扶衰把一卮。
家贫为寿略，历闰换年迟。
荐庙须扶拜，题门强缀诗。
惟思买春困，熟睡过花时。
沛尉蒋景山沛簿赵伯颜送予金沟月夜别去有怀
萨都剌（元代）

公子将军两少年，绣衣白马杏花天。醉中送客归城暮，回首金沟月满船。
李氏娱书斋
韩驹（宋代）

欲乐诳凡夫，须臾皆变坏。惟书有真乐，意味久犹在。

李君名家流，事业窥前辈。澹然无他娱，开卷与心会。

忆吾童稚时，书亦甚所爱。传抄春复秋，讽诵昼连晦。

饮食忘辛咸，污垢失盥颒。尔来欢喜处，乃在文字外。

卷藏二万签，棐几静相对。此乐君未知，狂言勿吾怪。
代陈公实上通守王刚父四首
姜特立（宋代）

我识通川守，人才世所稀。
金陵传正印，叶县悟圆机。
国论曾三接，边城且一麾。
从今雌甲子，洗眼看雄飞。
小说引子
罗烨（宋代）

春浓花艳佳人胆，月黑风寒壮士心。
讲论只凭三寸舌，秤评天下浅和深。
次韵景仁丙辰除夜
苏辙（宋代）

数举除夜酒，稍消少年豪。
浮光寄流水，妙理付浊醪。
微阳未出土，大雪飞鹅毛。
试问冰霜劲，春来能久牢。
荅夫诗二首 其一
唐晅妻张氏（唐代）

不分殊幽显，那堪异古今。阴阳徒自隔，聚散两难心。
晚春
方岳（宋代）

倦眼忽惊三月暮，杜鹃啼处绿阴多。
春今且住为佳耳，雨不能晴将奈何。
红紫只催人老大，苍浪莫怨命蹉跎。
贫中政自难留客，赖有诗情尚不磨。
龙堂
葛胜仲（宋代）

一室飞山腹，蜿蜒像设精。班传五色贵，食辨百花名。

睡颔应难探，云鳞讵可婴。从祈得甘泽，栖壁有碑铭。
题墨梅竹
胡仲参（宋代）

洗尽丹青料，清高绝点埃。
数竿无韵竹，一树不香梅。
与可今已矣，补之安在哉。
千年好风致。唤上笔头来。
分得黄金台送屠田叔转运使赴京
徐熥（明代）

燕山日落悲风起，百尺高台留故址。满地狐踪丘陇间，千金马骨荆榛里。

至今行客说燕昭，爱士高风久寂寥。侵阶碧草空留色，翳土黄金已尽销。

我家定鼎都燕蓟，正是黄金台上地。万里星槎上汉来，诸侯露冕朝天至。

台前贤士集如云，拄笏弹冠谒圣君。阳气自生吹黍谷，英雄岂说乐将军。

屠君拥传辞闽海，自有高才轻郭隗。休叹盐车上太行，何须吊古登寒垒。

至尊侧席正求才，太室明堂日日开。白璧虞卿先拜赐，黄金宁用筑空台。
秋晓访菊
释文珦（宋代）

醉陶为尔早辞官，醒屈曾将当夕餐。
我爱露丛深似染，晓寻特地犯清寒。
端午帖子词：太皇太后阁六首 其一
苏轼（宋代）

渐台通翠浪，暑殿转清风。帘卷东朝散，金乌未遽中。
颂一百则
释重顯（宋代）

对一说，太孤绝，
无孔铁鎚重下楔。阎浮树下笑呵呵，
昨夜骊龙拗角折。别别，
韶阳老人得一橛。
送陈甥章之任四川盐课副提举
谢迁（明代）

乡里高门重太邱，簪缨新喜绍前修。汉鹾出井真良法，蜀道登天亦壮游。

昼锦亲庭归便驿，秋江客棹趁安流。守官愿尔清如水，伫听嘉声慰白头。
送薛能赴镇徐方
李频（唐代）

列土人间盛，彭门属九州。山河天设险，礼乐牧分忧。

皎日为明信，清风占早秋。虽同郤縠举，郤縠不封侯。
送次膺赴诏二首 其二
李昭玘（宋代）

青云初上万人看，中路摧颓铩羽翰。一日驰声动黄阁，几回飞梦绕长安。

翩翾丹凤来天上，寂寞双松倚岁寒。自笑白头冠尚在，十年尘土不堪弹。
孝静帝善见
徐钧（宋代）

奸臣擅国佐空临，议禅从容尚付吟。
在俭不思身未保，却怜弊履与遗簪。
门有车马客行
张正见（南北朝）

飞观霞光启，重门平旦开。北阙高箱过，东方连骑来。

红尘扬翠毂，赭汗染龙媒。桃花夹径聚，流水傍池回。

投鞭聊静电，捐轸暂停雷。非关万里客，自有六奇才。

琴和朝雉操，酒泛夜光杯。舞袖飘金谷，歌声绕凤台。

良时不可再，驺驭郁相催。安知太行道，失路车轮摧。
题贾氏废园
贺铸（宋代）

丞相园林半手栽，清樽曾为几人开。
荒榛野蔓换桃李，慙愧春风如故来。
送普上人还阳羡（一作皇甫冉诗）
皇甫曾（唐代）

花宫难久别，道者忆千灯。残雪入林路，暮山归寺僧。

日光依嫩草，泉响滴春冰。何用求方便，看心是一乘。
渊明以正月五日游斜川时年五十予以正月二日
朱翌（宋代）

城里喧呼子不贫，乃能从我就僧谈。
平明且喜风收润，仰视只愁云向南。
靖节使年惭过二，斜川推日在前三。
吾生大似僧行脚，好问真空觅住庵。
和净因有作
王安石（宋代）

朝红一片堕窗尘，禅客翛然感此辰。
更觉城中芳意少，不如山野早知春。
温造
徐钧（宋代）

威行藩将来朝觐，胆落金吾畏击弹。
牛刃恢恢方用世，青山虽好去应难。
静宜园二十八景诗 其二十一 晞阳阿
弘历（清代）

我初未来此，雾壑尔许深。扫石坐中唐，一畅平生心。

仰接天花落，俯视飞鸟沉。自惟昔岂昔，乃知今匪今。
八月三日早起
周紫芝（宋代）

金枢坏残月，旸谷宾朝曦。九日浴沧海，一日腾上枝。

上枝邈何许，但隐山半规。须臾挂铜钲，飞上天一涯。

光景被草木，晔晔含幽姿。微暾入圆吭，飞鸣各嘤咿。

物意自欣悦，人情伤岁时。卷我东窗帘，群山抺脩眉。

炙背翻故书，搜肠出新诗。俟河几时清，种豆落为萁。

人生行乐耳，富贵终何为。丈夫风云会，事业肩皋夔。

时哉不我与，浩歌君勿疑。纫兰可为佩，制荷可为衣。

驾以白玉虬，骖以苍精螭。翩翩八荒外，渺渺天风吹。

世俗付一笑，造化真小儿。
留题积善院
许将（宋代）

为爱山居乐，居山又忆家。
菊黄来日蕊，梅白去时花。
水阔离情远，霜晴别恨赊。
前程回首望，空指暮天霞。
洋州三十景·吏隐亭
鲜于侁（宋代）

心休忘物我，道胜一轩静。
隐几度朝哺，可嗟人畏影。
峨山高寿史生母七十
温纯（明代）

峨山高哉，脉结昆崙，矗不知其几千万里。山势蜿蜒，曲连荆山，尧门而西顾兮，如屏如揖，中有清浊二水。

左汇而吞吐于泾渭兮，如环如带，极汪洋之瀰瀰。

瑶池西围，仙掌东峙。船藕蟠桃，往往开十丈之花，结千年之实。

玉女王母独乘鸾而至止，笙箫奏云和，瑶草满阶戺。

如隔尘寰游洞天，况逢秋月桂如绮。凭谁觅藕更觅桃，驻颜却老从今始。

觅藕觅桃亦荒唐，不然且于山水之间延儿齿。酿清为圣浊为贤，日向花前进百兕。

但歌南山，无劳陟屺。窦氏桂花株株香，田家荆树色色紫。

称觞孰与显亲多，男儿有身不致青云，何以移忠报天子。
许月度新自金陵归，以《青溪集》示我，感赋
陈维崧（清代）

青溪路。
记当日、年少嬉游处。
覆舟山畔人家，麾扇渡头士女。
水花风片，有十万珠帘夹烟浦。
泊画船、柳下楼前，衣香暗落如雨。
闻说近日台城，剩黄蝶濛濛，和梦飞舞。
绿水青山浑似画，只添了、几行秋戍。
三更后、盈盈皓月，见无数精灵含泪语。
想胭脂井底娇魂，至今怕说擒虎。
十二月十九日刘宽夫侍御招集雪浪斋悬东坡簪胜笠屐二妙写真诸图同诸君作
邵懿辰（清代）

郁郁群儒志三代，有晓事者苏公最。谁云洛蜀不相用，孔墨牵连赴时会。

裕陵初欲大任公，转得临川骤迁拜。天教婞直娼诸贤，般尔旁观百物瘵。

才难可惜不同升，失此一机喟千载。公文力匹韩欧阳，济用才几贾陆对。

超然燕处观物深，解去苛娆责其大。平生所持活国论，要测民依格天縡。

设令当路福斯人，管子之功善因败。自然除召当物情，不似荆舒执孤隘。

此身忍使数颠踣，投老但穷诗世界。未淹天上玉当仙，朅去东垣旂鼓帅。

更经峤外饱千罹，空继潮州殴百怪。黄冈贬谪乌台案，过眼蚊虻何足芥。

想见天怀旷浪人，万里黄河泻襟带。七百年来几丙子，降神此日迎神赛。

朋来欲罗四海英，公乎尚顾一杯酹。云幕围春腊酒滟，烟郊扫雪麦种坏。

喧酣饮福釂千觞，对案吾忧不能嘬。
鹧鸪天（杨兰）
赵彦端（宋代）

两两青螺绾额傍。彩云齐会下巫阳。俱飞蛱蝶尤相逐，并蒂芙蓉本自双。

翻彩袖，舞霓裳，点风飞絮恣轻狂。花神只恐留难住，早晚承恩入未央。
婆速道中书事
阎长言（金朝）

此地先经战，人生苦未聊。泉源疏地脉，田垄上山腰。

败石平危径，枯柴补短桥。晓烟明远爨，暮雪暗归樵。

履滑心频悸，梯危骨欲消。解鞍空倒卧，无梦讫通宵。
偈颂一百六十首 其一○三
释宗杲（宋代）

秋江清浅时，白露和烟岛。良哉观世音，春身入荒草。

在荒草，不须讨。不识大歌妻，元来是嫂嫂。
经李给事旧居
许浑（唐代）

归作儒翁出致君，故山谁复有遗文。汉庭使气摧张禹，

楚国怀忧送范云。枫叶暗时迷旧宅，芳花落处认荒坟。

朱弦一奏沉湘怨，风起寒波日欲曛。
渚宫
洪咨夔（宋代）

孤城铜斗匝，枉渚玉环连。
柳老虫穿蚀，花残蝶扑缘。
功名棋腹角，势利蜜中边。
落日兴亡裹，谁同药玉舡。
春贴子词·皇帝阁六首
司马光（宋代）

盛德方迎木，柔风渐布和。
省耕将效驾，击坏已闻歌。
别妻王韫秀
元载（唐代）

年来谁不厌龙钟，虽在侯门似不容。

看取海山寒翠树，苦遭霜霰到秦封。
秋夜怀菊山沈庄可
邹登龙（宋代）

凉风动金旻，奄忽寒节至。
百卉俱萎垂，梧桐亦飘坠。
明月入我牖，展转不能寐。
雇影重伤心，思君长下泪。
陪郡侯出郊劝农六绝
洪咨夔（宋代）

炼丹人去屋萧萧，脚底群山走翠蛟。
长啸一声空响答，砉然只鹤起松梢。
漫述二首
苏籀（宋代）

理窟孰宗趣，卜居忘市闤。
纡余力分里，梗概智仁间。
导引非茫眇，耕樵未拟閒。
寅缘任俚俗，及物念痌瘝。
题方壶苍山秋意图
吕复（元代）

昔游华盖仙人掌，万叠芙蓉紫翠生。
犹记月明闻铁笛，人间无处著秋声。
满庭芳
夏元鼎（宋代）

久视长生，登仙大道，思量无甚神通。正心诚意，儒释道俱同。虽是无为清净，依然要、八面玲珑。朝朝见，日乌月兔，造化运西东。

黄婆能匹配，天机玄妙，朔会相逢。正三旬一遇，消息无穷。不待存心想肾，非关是、打坐谈空。君知否，灵明宝藏，收在水晶宫。
赠庄得全太史使西越
区大相（明代）

别离良不易，兹别何煌煌。车徒盛意气，衢路生辉光。

执手一相盛，盛子玉河阳。玉河清且涟，中有双鸳鸯。

嬉游萍藻间，将举更回翔。将举欲何之，云涉江与湘。

风云开赤社，玉节淩朱方。朝游苍梧侧，暮宿丹水傍。

但言皇泽远，宁恤道里长。弦歌未终宴，仆御已严装。

宵人竞荣宠，君子慎周防。归途倘见忆，为采秋兰芳。
宿观山
黄庭坚（宋代）

暮发白下地，暝投观山宿。
横溪赤栏桥，一径入松竹。
野僧如惊麏，避堂具灯烛。
我眠兴视夜，部曲始炊熟。
笕水烟际鸣，万籁入秋木。
平生萧洒兴，本愿终涧谷。
世累渐逼人，如垢不沐靧。
已成它翁为，作吏长碌碌。
匡山居
尚颜（唐代）

无才加性拙，道理合藏踪。是处非深远，其山已万重。

经时邻境战，独夜隔云舂。昨日泉中见，常鱼亦化龙。
三昧诸颂 其六
释印肃（宋代）

里许若无这个，何为古佛传心。我体不空无住，用时越古超今。

会看木人牵锯，始令石女穿针。
过瑞岩寺示胜上人
洪适（宋代）

逗晓乱山中，来寻古佛宫。荷间留夜雨，松下进秋风。

瑞气旧如许，岩姿今亦同。惺惺有盘石，应记主人公。
寄静逸处士顾仲庸
成廷圭（元代）

环堵萧然一室宽，只除诗酒寄清欢。瓶中有粟分寒士，袖里无书上热官。

扬子暮年空识字，庞公早岁已遗安。先生独卧风尘表，吾欲相从接羽翰。
春日杂赋
陆游（宋代）

鬓毛八九已成霜，此际逢春只自伤。
苦雨不容花抵敌，余寒犹自酒禁当。
退红衣焙熏香冷，古锦诗囊觅句忙。
堪笑散人闲事业，西窗容易又斜阳。
禅人并化主写真求赞
释正觉（宋代）

默默之语，如如绝虑。野水有秋，閒云无雨。
十方三世兮无我安排，六道四生兮非吾行伍。
游宏济寺
顾仙根（清代）

下山履平陆，山转寺门静。屋上石势险，屋里人心正。

佛镫常不灭，僧容不离病。前山与后山，登楼江光映。

何必入深山，山深得真性。
春秋战国门。鲍叔
周昙（唐代）

忠臣祝寿吐嘉词，鲍叔临轩酒一卮。

安不忘危臣所愿，愿思危困必无危。
丙辰仍宿清泉寺
黄庭坚（宋代）

山农居负山，呼集来苦迟。
既来授政役，谣诼谓余欺。
按省其家赀，可忍鞭抶之。
恩言谕公家，疑阻久乃随。
滕口终自愧，吾敢乏王师。
官宁惮淹留，职在拊惸嫠。
所将部曲多，溷汝父老为。
西山失半壁，且复下囊辎。
啼鸦散篇帙，休吏税巾衣。
石泉鼓坎坎，竹风吹参差。
书冷行熠燿，壁虫催杼机。
昏釭夜未央，高枕梦登巘。
巫山一何高七绝
李流谦（宋代）

巫山一何高，片片朝云飞。
灵雨满旗神女去，夜月吹笙神女归。
九日登观海楼送陈士鹄北上
欧大任（明代）

西风平楚莽萧萧，天畔登楼正泬寥。万户砧声催夕照，千帆涛色送秋潮。

青山谢傅相将去，白首冯公尚未招。此地明年重忆汝，佩萸应在紫宸朝。
次韵仲孺梦与世美诸友同集
邹浩（宋代）

箪食凄穷阎，綵衣焕华屋。公子谢群居，几年羊胛熟。

逢迎纷故人，趣异终疑独。精诚洞虚无，相应比如竹。

不羡春风前，流莺啭乔木。勤勤通昔心，全胜书一束。

胡然亦神游，邂逅同梦鹿。夜旦环中来，梦觉更主仆。

只今所见闻，转手惊莫复。冰释倘未能，兹焉良可烛。
悼广钧师
释智圆（宋代）

北僧传示灭，高迹更难寻。
故国房空在，新坟草已深。
云泉违旧约，风月罢论心。
默坐看遗偈，西窗月又沈。
正冬御殿上寿乐章八首其六皇帝举第四爵酒登
杨亿（宋代）

德水汤汤，发源灵长。
皎鉴澄彻，千年效祥。
积厚流湿，资生阜昌。
朝宗润下，善利无疆。
偈二十七首 其十五
释绍隆（宋代）

示现天宫补处身，尧风舜日耀乾坤。今朝共祝南山寿，万国来朝万乘尊。
三衢道中
华岳（宋代）

西风吹梦落青帘，浊酒三杯路二千。
别岸舟行秋色裹，故人家在夕阳边。
囊中有乐难医国，竿上无钩可钓贤。
见说近来书籍贵，监取唐汉莫论钱。
梦归
谢晋（明代）

游子思家切，终宵只梦归。觉来疑乍别，续去可重依。

童稚争牵袂，妻孥懒下机。他时真到日，应诉见还非。
大衍易吟四十首
方回（元代）

无妄均所与，大畜患不多。
性岂无知者，心如未尽何。
敦煌廿咏 其十一 贞女台咏
敦煌人作品（唐代）

贞女谁家女？孤标坐此台。青蛾随月转，红粉向花开。

二八无人识，千秋已作灰。洁身终不嫁，非为乏良媒。
山中述怀柬详议梅磵四弟
王镃（宋代）

春入青山伴白云，市朝新事不曾闻。
心无利欲愁都散，路有仙曾悟便分。
夜月蕉花秦世梦，寒烟草子宋时坟。
抽丁不到空林客，自采枫香礼斗君。
客舍雨
熊禾（元代）

青烟著雨傍楼横，辗转虚窗梦不成。
客里清愁无可奈，卧听檐溜泻秋声。
张十八员外以新诗二十五首见寄郡楼月下吟玩…寄微之
白居易（唐代）

秦城南省清秋夜，江郡东楼明月时。去我三千六百里，

得君二十五篇诗。阳春曲调高难和，淡水交情老始知。

坐到天明吟未足，重封转寄与微之。
蛇
丁谓（宋代）

起蛰良时在，鸣风异禀存。
大能吞巨象，长可绕昆仑。
出笥彰嘉庆，衔珠报厚恩。
由来禀龙质，灵化出山门。
留隐庵老住碧芦轩
何耕（宋代）

庵中之人不见形，两脚不住以隐名。
此行有似风过海，摸索不隐闻其声。
浣花江头万僧市，抵掌笑谈儿辈惊。
一轩碧芦佛手种，霜叶戚戚如诗鸣。
此间谓是留凤处，但恐还作冥鸿征。
卷衣我亦逐师去，分取半庵栖月明。
击瓯
韦骧（宋代）

箫鼓厌喧豗，瓯声可荐杯。鸣珂秋猎骏，锵佩晓朝回。

挹注虽为助，甄陶别有胚。玉纤敲击锐，惊起玉山颓。
伯言见和拙作以汉隶书之谢以七韵
刘翼（宋代）

李潮善八分，求歌杜陵叟。
有人和我诗，半纸余科斗。
风云生其怀，剑戟出其手。
石经中郎蔡，新样元和柳。
元常文不传，退之书何有。
待我农隙时，载笔随君后。
袖手眼亦明，聊与之饮酒。
感讽
苏大（明代）

兵刃何最贵？七首同干将。
所铸皆匪凡，用有祥不祥。
荆柯信国皆，未抵专诸勇。
阖庐因成功，燕国几亡种。
所托若匪雄，不如投闲余。
免令将军头，不及筵中鱼。
相和歌辞。王昭君
皎然（唐代）

自倚婵娟望主恩，谁知美恶忽相翻。

黄金不买汉宫貌，青冢空埋胡地魂。
东冈樱桃已过殊不知
陆游（宋代）

病著寒侵怕出门，萧萧烟雨暗江村。
一樽阙与梅花别，过尽樱桃一足言。
映水曲
胡奎（元代）

江水澄澄照玉容，恰如明镜拭青铜。今朝试抹双眉黛，不觉银钗落水中。
北风
曾巩（宋代）

北风动地江翻天，我坐极浦维空船。
浮云冥冥下无日，老树自摆相樛缠。
薰琴空闻不可见，应已久绝朱丝弦。
遂令阴飙自回干，安得岁物无疵愆。
江头酒贱且就醉，勿复著口问陶甄。
刘磐幕
许元信（宋代）

山悬翠幕几千丈，我疑山顶即天上。扪萝蹑蹬到山巅，犹如平地上青天。

始知天高应无极，幕阜苍苍一卷石。洞庭八百古所传，对此遥看一镜圆。

当此再上三千丈，那知天下有山川。
桃花岭投旅店
金兰贞（清代）

遥望沿山麓，旗飘卖酒垆。小桥双磴滑，野店一镫孤。

峭阁临崖下，篮舆挂涧隅。移时歌笑起，云是郢中姝。
舟中无事戏拟古乐府杂体遗意十八首 其十八
邓云霄（明代）

襄阳儿，齐拍手。打鸳鸯，呼鹰狗。看看欲前翻向后。

眼底迷离不看花，心中长醉非关酒。自遇临风汉掌轻，归来厌却齐宫丑。
送旴江吴守以言归二首
包恢（宋代）

圆机珠活走盘中，已试权奇妙变通。
武库精严锋莫敌，智囊沉密计难穷。
先声已早闻风采，后实如新见事功。
计日未多功不少，复刚方长转春风。
江城子（次洪如晦韵）
黄机（宋代）

醉来玉树倚风前。兴吟鞭。指青帘。乌帽低昂，摇兀似乘船。傍路谁家妆束巧，斜映日，半窥帘。

寻欢端合趁芳年。对昆鸟弦。且陶然。纸上从渠，刘蹶与嬴颠。漠漠绿阴春复夏，多少事，总悬天。
病起
释居简（宋代）

药性从前已惯谙，折铛彷佛旧同参。无禅无道了生死，问疾问安徒再三。

人瘦可肥姑小待，宪贫非病固多惭。起来细数檐前竹，新绿猗猗箨半含。
秋怀 其六
韩淲（宋代）

读书求甚解，汲汲何时已。纷然四海间，臭味少相似。

人谁识致知，人谁务穷理。不专尚空言，但祇事苛礼。

曾莫如老庄，犹解究生死。斯文今沦亡，吁嗟乎馀子。
梅花三首 其三
俞德邻（宋代）

沙岸萦回一水通，补陀仙子静相逢。缟衣不染人间色，寂寞清香度晓风。
道旁见牛车因成二绝 其一
刘弇（宋代）

由来得计在通津，蚀尽冥冥古道尘。犊子掣辕疲欲死，须知作俑是椎轮。
秋日杂诗 其一
叶观国（清代）

向夕长廊散步迟，砧声清切动凉飔。一绳宾雁初辞塞，三匝栖乌未定枝。

秋意到门桐叶觉，客心中夜砌虫知。朝来买取黄华好，却忆东皋旧短篱。
和尚叔父病目
刘敞（宋代）

恸器论时事，幽居祇杜门。自然忧未弭，那不眼潜昏。

火齐终无颣，泉沙暂有浑。谁资上池水，洞视一方垣。
祝英台近 其三 寿声仲
陈著（宋代）

双杏堂深，山明水秀潆洄著。稳铺心事做平生，不买颦眉错。

是则苍髯白发。笑微微、朱颜自渥。一团春意，半隐风流，他谁能学。

六十年华，又从今起新花甲。葵榴初艳芰荷香，争赴开筵约。

家庆真堪恣乐。碧瑶杯、须拚满酌。瑟琴声里，弟劝兄酬，儿歌孙拍。
浪淘沙 五更枕上闻雨又作
周星誉（清代）

酒醒夜迢迢。睡又无聊。五更月暗雨如潮。瘦尽黄花秋不管，尽著萧萧。

金鉔小罗帱，红蜡孤烧。黄昏庭院锁芭蕉。还记那时听不得，何况今宵。
十月复暄
唐庚（宋代）

谁会世问事，即今冬后秋。残年仍御袷，先日已重裘。

地势炎州令，天时北客愁。此生橐籥内，反复任吹咻。
黄鸟
佚名（先秦）

黄鸟黄鸟，无集于穀，无啄我粟。此邦之人，不我肯谷。言旋言归，复我邦族。
黄鸟黄鸟，无集于桑，无啄我粱。此邦之人，不可与明。言旋言归，复我诸兄。
黄鸟黄鸟，无集于栩，无啄我黍。此邦之人，不可与处。言旋言归，复我诸父。
同小敏消寒餐花室分得二律 其二 焦桐
许传霈（清代）

本不耐凡响，甘心爨下过。何期知己遇，奈此缺残何。

流水犹堪谱，无弦已觉多。生春弹指下，解阜自能歌。
颂证道歌·证道歌
释印肃（宋代）

我师得见然灯佛，历劫有为从此没。
心心相印了无生，为君几下苍龙窟。
栽兰
韩爱山（宋代）

不能随俗办生涯，划草栽兰当理家。
不见西湖林处士，一生受用只梅花。
游仙 其二
释文珦（宋代）

结交真仙徒，翛然凌太清。体与虚无合，心同日月明。

逍遥龙凤驾，缥缈云霓旌。岂知区中人，狗苟复蝇营。
赵郡王配郑氏挽词
卢询祖（南北朝）

君王盛海内，伉俪尽寰中。女仪掩郑国，嫔容映赵宫。

春艳桃花林，秋度桂枝风。遂使丛台夜，明月满床空。
山寺
释文珦（宋代）

古寺氛埃表，幽程屈曲通。
高峰常似雨，阴壑易生风。
架栈为平地，寒钟出半空。
他年依老宿，挂锡此山中。
寄青田县令杨仲固
綦崇礼（宋代）

九载分违几日同，铜章又过浙江东。芝田吏隐常看鹤，山邑官闲早梦熊。

囹圄屡空知讼简，囷仓相继喜年丰。传闻江上风尘息，相国宁忘幕府功。
皇帝上平上皇帝寿乐曲·酒一行罢用万寿无疆
崔敦诗（宋代）

三纪御图，道丰德盛。
化洽兆民，功光列圣。
畀托有归，脱屣万乘。
功游法宫，颐神养性。
岧岧具阙，丰丽靖渊。
游神象外，玩意物先。
为众父父，尊荣配天。
大福备禄，何千万年。
颂邑侯曾公
诸枚（清代）

饮水心期只自知，清风应不数胡威。五株柳色摇骢马，千树芙蓉照锦衣。

鼛鼓昼闲鸿自远，朱弦夜静鹤还飞。使君更是饶文彩，铜钵催诗咏翠微。
山窗即景
释行海（宋代）

阴阴苔坎乱鸣蛙，光射林霏落月斜。
池面绿舖蕉叶影，露阶红遍凤儿花。
宿简寂观
白居易（唐代）

岩白云尚屯，林红叶初陨。秋光引闲步，不知身远近。

夕投灵洞宿，卧觉尘机泯。名利心既忘，市朝梦亦尽。

暂来尚如此，况乃终身隐。何以疗夜饥，一匙云母粉。
寄兴
卫宗武（宋代）

杜门世事不须闻，一任如棋局自新。
多病不妨为寿考，余生更喜作閒人。
居今野处黄冠日，记昔郊行红旆春。
须褒世荣俱土苴，岂如有道善其身。
龙穴
钱闻诗（宋代）

丁君神灵斡天枢，一叱二龙遗戏珠。
龙来求珠珠不与，吐下腥涎满庭宇。
僧繇画柱真龙形，有龙来鬭风雷鸣。
君篆灵符才入铁，龙走今存去时穴。
予问此穴奚出龙，羽衣谓穴龙潭通。
乙巳正月过英州买得且山
曾丰（宋代）

吾之好且如好色，要须肌理腻且泽，
真成入眼轻连璧。吾之好且如好声，
要须节奏婉且清，真成入耳轻连城。
闽浙江淮随牒去，岂无一二且佳处，
终之难得声色具。飞篷今始转广东，
英且不与他且同。其色灿烂声玲珑，
小山突兀百千重。万钱得之归自奉，
稍闲更为山作颂。
和任宰元绍见寄十首以归来问信湖山抚摩松菊为韵 其七
吴芾（宋代）

闲穿脩竹行，时把孤松抚。身世两相忘，恍如居洞府。
冬尽日睢阳感事
强至（宋代）

天边愁绪细如毛，眼底诗情付浊醪。
张许忠魂空日月，邹枚乐事委蓬蒿。
积成乡思心频折，送尽年华首重搔。
杜子南宾犹此日，主人恩意觉徒劳。
官松
陈宓（宋代）

团团翠盖中圆规，风雨精神壮两仪。
一日不戕凌雪操，千年留得入云枝。
长垂道路清凉荫，更有神仙洒落姿。
南国至今忠惠泽，往来那更诵坡诗。
出京宿报恩寺同袭美
李蓘（明代）

去望君门万里遥，旧游方丈话中宵。
世途多妒堪销骨，吏道无中空折腰。
院静香灯风楫楫，春寒松柏雨萧萧。
明朝飘转知何地，夜梦楚江江上桡。
雨后清晓梳头读书怀古堂二首 其二
杨万里（宋代）

虫响馀宵寂，荷妆赴晓鲜。梳头花雾里，照水柳风前。

旧雨仍今雨，新年胜故年。登城有佳眺，秋稼正连天。
小庄兀坐叠前韵遣兴三首 其二
谢迁（明代）

笔床茶灶矮蓬船，绿树重阴起晏眠。驯鹿暮归溪上月，惊鱼时破水中天。

邻鸡傍午催豳馌，灵雨通宵足舜田。愿取西成人共饱，醉乡深处乐陶然。
豆花
董嗣杲（宋代）

西风篱落草虫鸣，唤起书生啜菽心。
雨瓣霏霏成晚荚，霞英菽菽烁秋阴。
三年得谪非无乐，七步燃萁谩有吟。
请看种分红白色，南山南下此苗深。
哀蜀人为南蛮俘虏五章。过大渡河蛮使许之泣望乡国
雍陶（唐代）

大渡河边蛮亦愁，汉人将渡尽回头。

此中剩寄思乡泪，南去应无水北流。
赠金华隐者
高启（明代）

我闻名山洞府三十六，一一灵迹纪真箓。
金华秀出向东南，远胜阳明与勾曲。
楼台缥缈开烟霞，天帝赐与神仙家。
灵源有路不可入，但见几片流出云中花。
子房之师赤松子，三千年前亦居此。
飞行恍惚谁解寻，漫说至今犹不死。
松花酒熟何处游，瑶草自绿春岩幽。
群羊卧地散如石，老鹿耕田驯似牛。
闻有隐君子，乃是学仙者。
自从入山中，不曾到山下。
世人莫知其姓名，以山呼之不敢轻。
樵夫忽见苦未识，识疑便是黄初平。
嗟我胡为在尘网，远望高峰若天壤。
茯苓夜煮倘许飧，铁杖来敲石门响。
岁暮自广江至新兴往复中题峡山寺四首 其一
许浑（唐代）

夜醉晨方醒，孤吟恐失群。海鳅潮上见，江鹄雾中闻。

未腊梅先实，经冬草自薰。树随山崦合，泉到石棱分。

虎迹空林雨，猿声绝岭云。萧萧异乡鬓，明日共丝棼。
句
段义宗（唐代）

悬心秋夜月，万里照乡关。玉排复道珊瑚殿，金错危椆翡翠楼。

此花不与众花同，为感高僧护法功。
问讯吉父六首
王洋（宋代）

南北相望恨日疏，经时不见意何如。
喜闻高阁扶衰杖，竹院秋光渐破除。
石莲七十七自寿词 其十八 一煞
吴重憙（清代）

鼓儿词，贾凫西，道情歌，郑板桥。旁人莫把痴顽笑。

快无祢鼓挝千杖，清少牙琴按七条。权当作歌合啸。

博得个心闲梦稳。又何妨利尽名消。
偈颂一百四十一首
释师范（宋代）

今朝七月一，明朝七月二。
一日又一日，几个知惭愧。
施汤
释慧开（宋代）

不是甘草大黄，亦非苦参半夏。莫教一滴沾唇，直得通身汗下。
题舫子
王安石（宋代）

爱此江边好，留连至日斜。
眠分黄犊草，坐占白鸥沙。
叠嶂楼
梅询（宋代）

谢公城上谢公楼，百尺阑干挂斗牛。
碧瓦万家烟树密，苍崖一斗瀑泉流。
波光滟滟前溪满，刹影亭亭古寺幽。
此地近除新太守，绿窗明月为君留。
秋日诗
孙绰（魏晋）

萧瑟仲秋月，飂戾风云高。
山居感时变，远客兴长谣。
疏林积凉风，虚岫结凝霄。
湛露洒庭林，密叶辞荣条。
抚菌悲先落，攀松羡后凋。
垂纶在林野，交情远市朝。
淡然古怀心，濠上岂伊遥。
听李士良琵琶（人各赋二十八字）
白居易（唐代）

声似胡儿弹舌语，愁如塞月恨边云。

闲人暂听犹眉敛，可使和蕃公主闻。
晓泊横塘
范成大（宋代）

短梦难成却易惊，披衣起漱玉池清。
遥知中夜南风转，汹汹前村草市声。
夜坐闻塔铃
霍与瑕（明代）

何处佳人杂佩琼，恍疑莲步到寒更。锵锵铁马迎风韵，细细铜寒达夜声。

几度琅珰思蜀道，半天钟磬落华清。可堪迢递关山梦，羌到三城为尔惊。
登乾明院碧藓亭
梅尧臣（宋代）

馀喘不苟尽，顺俗来饭僧。东岭有上方，脩竹蔽觚棱。

下有苍石案，旁挂孤蔓藤。系累向尘世，更住殊未能。
偶书
薛季宣（宋代）

天公不好事，月夜云埋月。游人且勿游，辜负良时节。

霖霪涨涂淖，雷电腾飞雪。莲花灯可怜，对明不同灭。
再用韵奉谢德升尚书见和且以解嘲
綦崇礼（宋代）

西风醒梦入秋堂，梦境还空寄短章。妄见徒嗟妨睡美，闲心久谢趁朝忙。

流年倏忽身今老，荣路斯须味已忘。惭愧君诗真戏谑，邯郸自警亦何伤。
家有小园比他处果蓏倍登或问郑子何术致此告
郑刚中（宋代）

吾闻县官渔海鱼不出，捐以予民鱼乃复。
天之生物岂无意，殆欲怜贫补不足。
吾家元无二顷田，卒岁何人分半菽。
小园自幸有馀地，背负经书力锄斸。
年来种植类橐驼，随手高低便新绿。
魁然反芋塞区肥，无数桃梅压枝熟。
既收弄暖开须麦，又摘多穰过拳粟。
虽无蓄积累瓶盎，采摄犹能饫肠腹。
天於此圃非偶然，坐作山居野人禄。
洮州四时词 其二
喻光容（清代）

夏日柔和生气发，纷纷未耜随罗袜。杏顩桃腮满闇门，麦啄舒青晃石发。

羊裘初卸犍犏肥，的砾萤光点露衣。百谷扬花新酿成，小歌盈道上田归。
哭邢刍父六首
苏泂（宋代）

在昔呻吟作，于今族姓无。
致身胡不可，得寿有相须。
鬼魅资强黠，乾坤恶好儒。
黄陈诸老泪，何独为惇夫。
雪中赴季文集
王洋（宋代）

会因率集转殷勤，扫径宽迎陌上春。
恩解讯书红粉恋，寒消酒力玉花新。
盘堆青菜春回律，瓯泛琼珠月借神。
浮白自怜偏户小，醉归全是梦中人。
赠梁教谕萼赴衢州府学教授
金幼孜（明代）

五载论交在石渠，史成又见拜新除。赐金且喜光行李，典教宁忘载旧书。

文物只今称两浙，衣冠自昔重三衢。兹行努力勤师道，讲罢应知乐有馀。
赠进贤刘令
陆游（宋代）

簿领尘埃里，超然见凤麟。
性疏忘顾忌，学大有经纶。
正论虽频接，高标岂易亲。
向来相识晚，吾党欠斯人。
吴下卖花词三首 其一 兰花
许咏仁（清代）

空谷生香迥绝尘，评量花价此为珍。秋来纫作何人佩，半属骚人半美人。
西江月·夜半河痕依约
赵与仁（宋代）

夜半河痕依约，雨余天气冥濛。
起行微月偏池东。水影浮花、花影动帘栊。

量减难追醉白，恨长莫尽题红。
雁声能到画楼中。也要玉人、知道有秋风。
同年十人会於湖上巫子先拘台制不来有诗次韵
王之望（宋代）

曲江一散各西东，杯酒重来气尚雄。
才薄愧参龙虎榜，会难常叹马牛风。
弟兄半已颠毛白，宾主休辞醉颊红。
底事坐中犹未乐，车公不遂一尊同。
寒食日
薛雪（清代）

春风吹我秣陵城，江柳江花照眼明。人共家山千里月，梦回孤眼一声莺。

黏天好事迷芳草，尽日微吟数落英。去住两端判不得，又逢寒食倍关情。
种菊
徐照（宋代）

一花八十品，秋风巧於春。
不与群物竞，静性如幽人。
湿燥欲及宜，□□养性真。
谁授服饵法，应能寿吾身。
严宽桂岩堂二绝句
周必大（宋代）

卜筑华堂已八年，花因旧植有新添。
广寒何待中秋到，明月清风即步蟾。
发合江数里，寄杨商卿诸公
范成大（宋代）

临分满意说离愁，草草无言祗泪流。
船尾竹林遮县市，故人犹自立沙头。
李总干遗诗十四句师於一句之下加颂七句
释印肃（宋代）

静坐取片时，妄想自家知。
心口两不同，修行不透机。
明朝与后日，作个野狐狸。
困果全不落，百丈一言迷。
辽东侍宴山夜临秋同赋临韵应诏
褚遂良（唐代）

涿野轩皇陈，丹浦帝尧心。弯弧射封豕，解网纵前禽。

凭高御爽节，流月扬清阴。雾匝长城险，云归渤澥深。

翻垗入层汉，落雁警遥岑。露条疏更响，凉蝉寂不吟。

三韩初静乱，八桂始披襟。商飙泛轻武，自涧引衣簪。

酒漾投川醁，歌传芳树音。边烽良永□，麾旆竦成林。
和杨诚斋韵谢惠南海集诗三首
袁说友（宋代）

芸阁登儒拜黼衣，凤凰来泊凤凰枝。
待教黄阁调元去，暂对青藜下烛时。
身到三山真得路，君留群玉几题诗。
十年前访岷峨事，也作书郎慕左思。
西江月
张抡（宋代）

四序常如转毂，百年须待春风。江梅何事向严冬。早有清香浮江。

只为六阴极处，一阳已肇黄宫。阴阳迭用事何穷。此是乾坤妙用。
春日杂兴 其七
释道潜（宋代）

雨洗楼头碧瓦昏，五更残月堕金盆。辘轳索转玉绳晓，花底宿禽无数喧。
蕉园
纳兰性德（清代）

见说斋坦闭，前朝大乙祠。
莺边花树树，燕外柳丝丝。
宫御人稀少，词臣例许窥。
今朝陪豹尾，新长万年枝。
挽潘德夫左司
孙应时（宋代）

爱士风流古，繙书气味长。
诗家入陶谢，书法到颜杨。
竹石故无恙，人琴今则亡。
二龙天下秀，一一看增光。
偈三首
释梵言（宋代）

腊月二十日，一年将欲尽，
万里未归人。门前残雪日轮消，
室内红尘遣谁扫。
简夫丈昔遗老杜别集而骧以外集当之久而亡去近承多本因以诗请
韦骧（宋代）

昔日交传集外诗，规模虽记旧编遗。近闻几格多兼副，可赐閒中一解颐。
十月三日相公花下小饮赋四题·三日醼集
梅尧臣（宋代）

萧然寒圃有残芳，吟遍朱栏向夕阳。
既许坐陪公衮贵，却惭蒿羽接鸾凰。
二年三月五日斋毕开素当食偶吟赠妻弘农郡君
白居易（唐代）

睡足肢体畅，晨起开中堂。初旭泛帘幕，微风拂衣裳。

二婢扶盥栉，双童舁簟床。庭东有茂树，其下多阴凉。

前月事斋戒，昨日散道场。以我久蔬素，加笾仍异粮。

鲂鳞白如雪，蒸炙加桂姜。稻饭红似花，调沃新酪浆。

佐以脯醢味，间之椒薤芳。老怜口尚美，病喜鼻闻香。

娇騃三四孙，索哺绕我傍。山妻未举案，馋叟已先尝。

忆同牢卺初，家贫共糟糠。今食且如此，何必烹猪羊。

况观姻族间，夫妻半存亡。偕老不易得，白头何足伤。

食罢酒一杯，醉饱吟又狂。缅想梁高士，乐道喜文章。

徒夸五噫作，不解赠孟光。
送解敞
李复（宋代）

昔惜结懽浅，今嗟伤别促。
离怀动秋云，清霜落群木。
穷山行路难，岁晚自驱毂。
飞魂不可关，昨夜先到蜀。
舟中病思三首 其三
赵蕃（宋代）

日脚阴晴屡，船身坐卧俱。溪山无入望，羁旅孰为娱。

路识长安近，名非短策图。无迷蔡谟蟹，且觅季鹰鲈。
次韵程泰之正字 其四
王十朋（宋代）

预知禾麦定登场，六出搀先瑞众芳。更喜江梅自萧洒，不缘摧压减清香。
闻张山翁入黄鹄山
区仕衡（宋代）

采薇黄鹄岭，投迹去无踪。
我亦从今逝，浮云四百峰。
定山寺
葛胜仲（宋代）

入门松桂拂天长，遣化谁来自众香。初剪蕨嶶丰菜把，半残桃众露花房。

不辞峻极犹登践，免使幽寻堕渺茫。闻有山人宅岩顶，试从度世觅神方。
淳熙十六年皇后册宝十三首
佚名（隋代）

懿节柔容，如月斯辉。
驾厥翟略，被以祉衣。
九御从之，如云祁祁。
典册是承，心焉肃祗。
送周承勋赴荆南幕
韩元吉（宋代）

周南留滞几年余，笑力追还两流初。
无地寘君群玉府，因人贻我万金书。
未嗟王粲依油幕，聊喜安仁奉板舆。
梦想风帆转平楚，眼明江树绿扶疏。
重至秀山售屋将归十首
方回（元代）

百战黄尘里，偷閒我亦能。
隔墙呼酒友，过渡访诗僧。
谩说铜分虎，宁防玉点蝇。
千金牍背事，空复愤填膺。
韩干二马图
朱翌（宋代）

飞龙翔麟夜不关，房星之精下人间。
一鸣堕地势千里，四十万匹中如山。
皇天生此意何在，天意在平百蛮。
百蛮款塞皆稽首，干戈包尽於菟斑。
剪成三鬃代官字，濯之太液登王闲。
紫坛谒天五使出，玉辂扶日双轮还。
宝鞭不用绣鞯稳，扇筤前开曲盖弯。
方知徐行备天仗，绝胜疾走周人寰。
开元距今四百载，人物风流无一在。
如何两骥今何尚存，好手传神能不坏。
请从此画究规模，便见当时似三代。
巢居阁
杨蟠（宋代）

昔日巢居客，今为天上仙。
文章流海内，几杖葬山前。
去年会庆节初定上寿仪敕差翰林承旨今枢密洪
周必大（宋代）

去岁兹辰侍赤墀，诏黄亲许奉瑶卮。
如今不及封人贱，犹对君王效祝辞。
和颜长官百咏·客路
朱继芳（宋代）

屈指秋风与雁期，阳关西去到何时。
侧身一望肠堪断，天似穹庐碧四垂。
读颐卦
邹浩（宋代）

灵龟不语亦不食，深之又深乃其息。清泠渊中能事毕，天长地久无终极。

朵颐自朵非自得，何暇外观惟汝即。吾言易行休更惑，抱一故为天下式。
千丈岩瀑布
曾巩（宋代）

玉虬垂处雪花翻，四季雷声六月寒。
凭槛未穷千丈势，请从岩下举头看。
南地
胡仲弓（宋代）

数点青来海上山，山根断处水漫漫。
为无南雪地偏暖，才有北漫天便寒。
生理尽归蛮贾去，宦游直作瘴乡看。
尘迷钜野家何在，纵有云梯见亦难。
南坡杂诗 其四 凿池种莲
虞俦（宋代）

太华峰头开玉井，若耶溪上识红妆。要遣秋风开菡萏，急须春雨涨池塘。
小雨
张耒（宋代）

萧萧小雨不能收，一霎西风便似秋。
枕席夜凉灯火暗，丁丁更漏隔南楼。
题周生所携花册旧诗后
王世贞（明代）

长安春日千花发，千花色夺千门月。醉后花传诗里神，醒来月向花前没。

江南此夕真潦倒，回首长安梦中道。欲与何戡唱渭城，可怜才尽花亦老。
巫山一段云 潇湘八景 平沙落雁
李齐贤（元代）

玉塞多缯缴，金河欠稻粱。兄兄弟弟自成行。万里到潇湘。远水澄拖练，平沙白耀霜。波头人散近斜阳。欲下更悠扬。
盘洲杂韵上 九曲
洪适（宋代）

风轻杯荡漾，岸曲水逶迤。遇坎亦可喜，倒行羞接篱。
读子思诗二首 其一
毕仲游（宋代）

子思诗二百，开卷泪沾衣。今世识者少，古人能亦稀。

当年出咳唾，此日成珠玑。谁怜盛名后，妻子贫无衣。
拾得赞
释普度（宋代）

生扫箒，用得亲。
休指注，枉辛勤。
本来田地绝纤尘。
豫章行
胡应麟（明代）

螣蛇自有翼，未若应龙潜。蠖屈重渊中，润泽被八埏。

宣尼浴沂水，武仲巢箕山。于陵饿仲子，通国称其廉。
九日紫极宫次戴懋和韵 其一 
吴当（元代）

老去杯悭易劝酬，年年挥泪望神州。凤凰城阙金汤在，龙虎亭台翠辇游。

牛斗寒光通紫极，蓬莱弱水隔玄洲。乌纱不受西风急，高阁凭江倚素秋。
峡山留别何太史及两家诸从
李孙宸（明代）

若为看山始出山，几回名胜并追攀。占星尚拟高阳聚，跨鹤同窥上界还。

客路燕云看杳杳，离心峡水共潺潺。升平事业还君在，多病怜予鬓已斑。
寓言六首
王安石（宋代）

小夫谨利害，不讲义与仁。
读书疑夷齐，古岂有此人。
其才一莛芒，所欲势万钧。
求多卒自困，余祸及生民。
烛影摇红 己酉元夕
周之琦（清代）

三五良宵，乞浆且喜年逢酉。只今无复万枝灯，也自游骢骤。

迤逦瑶街左右。闹蛾儿、盈盈茜袖。玉梅香暖，爆竹烟深，听残莲漏。

春日春盘，翠尊不用清歌侑。等闲留住月婵娟，相伴啼鸦后。

屈指韶光暗逗。尽安排、寻花问柳。凤箫声里，愿得年年，欢娱依旧。
燕（一作王毂诗）
王睿（唐代）

海燕双飞意若何，曲梁呕嘎语声多。

茅檐不必嫌卑陋，犹胜吴宫爇尔窠。
大忠祠集熊张周李四郡守论学
庞嵩（明代）

番山引出清溪源，粤国城南旧有园。诗社昔曾推五子，道传今更话诸尊。

殊方冠盖同心会，异代英雄浩气存。要得江湖坚老卧，尚烦台鼎重调元。
送胜因长老
释重顯（宋代）

黄梅散席三百载，续焰联芳事空在。
宗兮派兮生异端，花兮叶兮太烦碎。
韶阳间出多慷慨，权要雄雄曾绝待。
曲木据位知几何，利刀翦却令人爱。
近还有箇披老衲，楚甸横身风飒飒。
铁作一寻非等闲，壁立千仞须摧蹋。
报君知，江南江北徒累累。
鳌转海运兮纤鳞片甲，雷奔电兮寸毫尺氂。
斯言勿谓存规矩，平不留兮险非取。
周行独立如便休，谁振宏纲照千古。
甲戌四月初二日，偕钱子宣大令自长沙起程旋里
金应澍（清代）

十载羁湘两鬓华，轻装细雨出长沙。半帆红日催归客，一路青山送到家。

江上忍攀新种柳，篱边待看故园花。同舟琴鹤增行色，情话蓬窗兴倍赊。
翠微亭
张炜（宋代）

万木轮囷卧岁寒，一声啼鸟应空山。
兴来小立危栏畔，身在碧云霄汉间。
改祭修斋决疑颂
释遵式（宋代）

作福常回施，天龙善鬼神。
威光常覆护，使汝免灾迍。
和韵奉酬王原父集福山之什
张元干（宋代）

平生契所崇，晚得故人语。
惊呼追曩游，世道今如许。
中原鞠茂草，万里尽豺虎。
天王巡江濆，对壘眺淮楚。
未闻诛叛亡，快愤断腰膂。
上复九庙讐，下宽四民苦。
胸中有成奏，无路不容吐。
天高云雾深，洒泣逃罪罟。
朅来陪胜集，人物良可数。
高氏父子贤，王甥兄弟窭。
相过茶酒间，穷年简编处，
丧乱共伤时，兴衰更怀古。
假日聊销忧，信美非吾土。
夜阑然薪归，被酒踏寒雨。
买山结茅茨，我老竟何所。
要当乔松根，白石仍同煮。
有惠江南帐中香者戏答六言二首
黄庭坚（宋代）

螺甲割昆仑耳，香材屑鹧鸪斑。
欲雨鸣鸠日永，下帷睡鸭春闲。
杂兴
司空曙（唐代）

月没辽城暗出师，双龙金角晓天悲。

黄尘满目随风散，不认将军燕尾旗。
水龙吟 游御河并过压沙寺作
王安中（宋代）

魏台长乐坊西，画桥倒影烟堤远。东风与染，揉蓝春水，湾环清浅。

浴鹭翘莎，戏鱼吹絮，落红漂卷。为游人盛踪，兰舟彩舫，飞轻棹、凌波面。

乐事年来乍见。趁旌旗、谷莺娇啭。追随况有，疏帘珠袖，浓香绀幰。

萧寺高亭，茂林斜照，且留芳宴。看韶华烂向，尊前放手，作梨花晚。
崔侍御以孩子三日示其所生诗见示因以二绝句和之
白居易（唐代）

洞房门上挂桑弧，香水盆中浴凤雏。

还似初生三日魄，嫦娥满月即成珠。

爱惜肯将同宝玉，喜欢应胜得王侯。

弄璋诗句多才思，愁杀无儿老邓攸。
城南偶题
章碣（唐代）

谁家朱阁道边开，竹拂栏干满壁苔。野水不知何处去，

游人却是等闲来。南山气耸分红树，北阙风高隔紫苔。

可惜登临好光景，五门须听鼓声回。
喜山鹊初归三首
司空图（唐代）

翠衿红觜便知机，久避重罗稳处飞。

只为从来偏护惜，窗前今贺主人归。

山中只是惜珍禽，语不分明识尔心。

若使解言天下事，燕台今筑几千金。

阻他罗网到柴扉，不奈偷仓雀转肥。

赖尔林塘添景趣，剩留山果引教归。
梓潼道中
孙海（清代）

老柏参天倚翠微，托根典午是耶非。虬枝雅似铁如意，亲见姚苌策马归。
送潘少白游桐柏宫
舒岳祥（宋代）

桐柏旧题句，方瀛新记文。
因君重拂拭，为我致殷勤。
仙过峰停鹤，龙藏井閟云。
金丹如可鍊，此去访方闻。
赏菊
载湉（清代）

金英烂漫绕朱栏，佳色清香秀可餐。不看菊花看稼穑，我知民事甚艰难。
送张肖甫奉命督租闽粤二首 其二
宗臣（明代）

武夷西望即罗浮，南斗双垂寒不收。使者佩环青桂色，山家钟磬赤霞流。

投鞭沧海龙堪起，扫石天门鹿并游。知汝未能深结隐，乾坤烽燧使人愁。
春日桃华齐开子结如豆喜而赋之
张子翼（明代）

山斋无事学东陵，春日桃华次第生。忙引粉墙双蝶下，閒移蟾影一轮清。

谩誇陶令篱边采，肯负刘郎去后名。留得实垂甜似蜜，拟将芹曝献承明。
绍兴祀皇地祗十五首
佚名（隋代）

坤元博厚，对越天明。
展事方泽，禀惟顾歆。
嘉玉量币，祗牙纯精。
锡我繁祉，燕及函生。
怀昔吟八首 其八 马少轩兄
曹于汴（明代）

人亦谁无心，心各隔胸肤。少轩心外露，坦坦浑边隅。

忘机汉阴心，欢笑步春雩。孔门肇毋欺，若人之徒欤。

忍见璠玙质，委置蓁莽区。
康子思二诗有问道之意和其韵
郭印（宋代）

禀生太极本纯全，七尺身中豁一天。
妙道高深从俗笑，至言微密向谁传。
何须青简书勋业，赖有丹台集圣贤。
诸子但论时世事，令人懒语益思眠。
和口子英韵
缪焕章（清代）

凭陵漫诩布三悬，鸡肋难当石勒拳。故垒荒芜嗟覆辙，殊方重晤亦前缘。

四年浪迹抛驹隙，万里乡书倩雁传。独有客怀犹跌宕，秋心不减杜樊川。
题陈主管奥广楼
陈造（宋代）

卷舒乐天游，仕宦甘吏隐。吾宗大雅士，为学先究本。

楼居盘礴地，超然寄妙蕴。沉沉一机深，纳纳万象泯。

人方窥端倪，我自绝畦畛。胡宁山川丽，诗卷规束捃。

彼哉狭且露，之世坐拘窘。瞢焉登斯楼，不博粲然冁。
季文作真率会遇大雪寒甚主人之居狭不容散步
王洋（宋代）

一风一雨天酝雪，溪上行人手吹裂。
主人扫巷作光华，满注金罍唤宾客。
酒酣耳热胆量宽，容我口开非带仄。
天寒捉膝政相宜，共道兴来连举白。
人心好客天亦知，平时思雪不可期。
寒消内热活肺渴，瑶花满眼真瑰奇。
一尺呈丰有成验，三白谴厉徵前为。
不辞秉烛达曙光，别思共醉今何辞。
此身对酒愿长健，明年花发春迟迟。
水调歌头·平山堂用东坡韵
方岳（宋代）

秋雨一何碧，山色倚晴空。江南江北愁思，分付酒螺红。芦叶蓬舟千重，菰菜莼羹一梦，无语寄归鸿。醉眼渺河洛，遗恨夕阳中。
苹洲外，山欲暝，敛眉峰。人间俯仰陈迹，叹息两仙翁。不见当时杨柳，只是从前烟雨，磨灭几英雄。天地一孤啸，匹马又西风。
再韵为鲚鱠虎脔解嘲
刘宰（宋代）

多病早休官，自是台无馈。
东门享鶢鶋，宁若龟曳尾。
有酒可斟酌，有力给薪水。
朗咏渊明诗，如斲郢人鼻。
所期免朝饥，敢幸赏异味。
大{载车肉}来邻邑，细缕出纎指。
一见喜折屐，三思食失匕。
珍非我可常，灶非吾敢媚。
胡可狥口腹，有若囊无底。
诸君有用学，土苴足经世。
龙肝与风髓，何求不适意。
此岂费万钱，正自不难致。
贵贱理则殊，气味固相似。
归云窝中卧看鸟群飞
湛若水（明代）

朋飞何处鸟，此去竟何之。有底轻心性，无家重别离。

入云终自得，高翅与群疑。世网专相待，稻粮肥未肥。
亲旧诗六首 其六 从叔隐君士扬
张元凯（明代）

昭毅营东山，群从从之游。第五足清旷，居然隐者流。

曾不问生产，乃与兄子俦。把臂同入林，酒池日拍浮。

自为鸲鹆舞，间作竹枝讴。行乐堪永年，达生宜白头。

门户正衰谢，斯人不可留。咸也矧穷途，揽涕何时收。
所见
刘铎（宋代）

纶竿老子绿蓑衣，细雨斜风一钓矶。正是邻家社醅熟，柳条穿得锦鳞归。
北风行
刘基（明代）

城外萧萧北风起，城上健儿吹落耳。
将军玉帐貂鼠衣，手持酒杯看雪飞。
由南山口至松树塘
颜检（清代）

南山之南山岧峣，满山白雪堆琼瑶。我从山口入山去，直欲置身绝顶扪青霄。

所在皓以洁，入目清无嚣。危峰互高下，怪石争硗礅。

十里五里时有疏林相掩映，还听冰融春涧潺湲一水鸣轻涛。

轻涛殊不恶，游禽亦共乐。几阵乌鸦绕树飞，忽闻雌雉山梁作。

引领望山梁，高处生寒光。崩崖欲断不得断，冻云如卧还如僵。

云接山峰峰积雪，混然一气含苍茫。山灵招我顾我笑，微风拂拂恍惚相引来天阊。

乱山束车路，山鸟导先步。步步入崔嵬，一步一回顾。

回顾已失岭下村，举头复见青松树。松树争茏苁，树树涵烟容。

嗟我月余不及见，对之能勿开心胸。心胸开，坐莓苔，松风入耳声悠哉。

风声松声相喧您，一鞭遥指顶上来。顶上真窅窱，崇高立孤庙。

群山相与环，旭日临空照。观者于兹叹神奇，愧我尘踪今亦到。

此山穹窿自古今，我来俯仰还凭吊。庙中却立循阶墀，庙外踯躅观唐碑。

碑文漫漶字残蚀，碑石斑驳光陆离。匆匆拂拭不能尽其词，词中约略惟纪侯姜师。

侯姜师绩不足尚，贞观事业犹于千载想见之。驱车下山去，短桥复几度。

山雪溪雪白有痕，岭松涧松碧无数。君不见盘旋屈曲如游龙，当空一落奇势飞动多横纵。

又不见虬髯巍巍直立致天矫，独以瘦硬铁骨支撑寒漠奋鳞爪。

或且谡谡如鸣籁，或复亭亭如张盖。参差历落不知几经春，坐阅往来过客同沤尘。

孤干贞心总不改，苍颜翟黛终有神。松兮松兮孰与写其真，竟与天光山光相嘘相噙浩渺通无垠。

去路何回沿，四面凌巑岏。凿石以开道，盛夏犹余寒。

萦纡山势曲而曲，毗连磴道盘复盘。围以石墙垣，缭以木栏干。

缘溪绝窈窕，何处闻哗喧。悠然雪径开三三，郁然松荫青毵毵。

云迷北山北，路越南山南。人影乱移树影静，后车还接前车谈。

前后车遥长亘里，声息相闻仅如咫。才看古干横马前，倏仰乔柯出云底。

忆昔官南滇，曾上哀牢山。哀牢山头老松几万本，松花松叶落地如铺毡。

清阴下，跨骢马；款段徐行神潇洒，飘飘一若登仙者。

今日坐松间，又似重游也。乃知人间清闲真境不易得，得之往往在于寂寞荒凉之穷野。

日落晚风凉，人来松树塘。眼波集暮景，鼻观闻松香。

山峨峨兮水汤汤，雪皑皑兮松苍苍。安得此间买田一二顷，终吾身兮以徜徉。
徐少卿挽词
戴栩（宋代）

盛业清朝选，香名早岁芳。
所忻逢舜禹，宁肯学于张。
卿月高秋部，恩波彻夜郎。
谁嗟贤哲事，身外欠周防。
题耕织图二十四首奉懿旨撰 耕 其一 正月
赵孟頫（元代）

田家重元日，置酒会邻里。小大易新衣，相戒未明起。

老翁年已迈，含笑弄孙子。老妪惠且慈，白发被两耳。

杯盘且罗列，饮食致甘旨。相呼团栾坐，聊慰衰莫齿。

田硗藉人力，粪壤要锄理。新岁不敢闲，农事自兹始。
送谢希孟归黄岩四首
陈傅良（宋代）

纷纷竹帛传，浩浩金石刻。
沦亡已无限，存亦谁爱惜。
如何伏羲氏，文字二三画。
姬孔岂不圣，用以演周易。
峡口道中
马潜（清代）

晨出上东门，迤逦来峡口。两山夹人高，到此如戟手。

一关当其中，密树光冥黝。所以吴朱桓，伏师歼魏丑。

地利无古今，有险在能守。明末盗如毛，垂橐肆流走。
郊行遣兴
释文珦（宋代）

节序易推迁，行行感暮年。
麦云黄冒陇，柳浪绿浮川。
倦鸟犹知返，飘蓬最可怜。
故乡无旧业，何计赋归田。
浣溪沙
佚名（宋代）

一副纶竿一只船。蓑衣竹笠是生缘。五湖来往不知年。青嶂更无荣辱到，白头终没利名牵。芦花深处伴鸥眠。
和人杂咏六首
卫宗武（宋代）

穷秋菊荐香，小春格破萼。
时卉互芳菲，荣悴异今昨。
忆昔竞芳妍，徵逐困吟酌。
老去厌浮华，雅志在林壑。
广东节署新建学海堂
孔璐华（清代）

主人羊城节钺久，案牍终朝不释手。馀暇偶登越秀峰，择得一峰辟数亩。

略加修筑有堂台，海阔天空眼乍开。夏木千章梅百树，登临遥望兴悠哉。

紫澜翠岛摇清目，雨过风生凉满竹。四面窗纱日影微，云树相连满天绿。

非为閒游设此堂，为传学业课文章。从今佳士多新作，万卷收来翰墨香。

主人素爱研经史，欲美民风莫如此。更助香膏催读书，岭南他日留遗址。

吾家尼山虽最高，无此海天好山水。
自哂
陈普（宋代）

世事悠悠酒几杯，晴苍把镜独徘徊。
西风吹老梧桐树，仍送新霜两鬓来。
逍遥堂五咏
傅察（宋代）

堂上薰风至，阳曦午更骄。
玩队欣叶密，引馀快冰消。
乳燕飞还坠，鸣蝉咽复调。
清谈能却暑，应不废招邀。
德惟侍者巡
释智愚（宋代）

岩桂初飘好问津，软风轻结露华新。
诸方不用多招手，自有寻香逐臭人。
扶苏
孔平仲（宋代）

天下精兵掌握间，便宜长啸入秦关。奈何伏剑区区死，不辨书从赵李奸。
次韵和常父 其一
孔平仲（宋代）

卧龙当日醉吟身，冷落天涯一旅人。早夕思亲增怅望，啸歌怀古更愁辛。

角吹海上千山月，草入江南万里春。欲去尚留心未决，梦魂长在越溪滨。
记仙女三绝 其三
董嗣杲（宋代）

屈曲阑干月半规，藕花香淡水漪漪。分明一夜文姬梦，只有青团扇子知。
寄杭州灵隐寺宋震使君
贯休（唐代）

罢郡归侵夏，仍闻灵隐居。僧房谢脁语，寺额葛洪书。

月树獮猴睡，山池菡萏疏。吾皇爱清静，莫便结吾庐。
五思 其四
韩淲（宋代）

我思玉溪流，松山日涵碧。舟人相上下，樯竿倚沙石。

出门无百步，饭饱时散策。波寒逼衣屦，空翠润巾帼。

道上逢渔樵，庵前唯道释。此趣久已成，何因甘役役。
绍兴祀大火十二首
佚名（隋代）

谁其祀神，知神嗜好。
闬伯祀火，为神所劳。
睠言配食，既兴火俱。
于乐旨酒，承神嘉虔。
戊戌次福胜院
葛胜仲（宋代）

锦溪足墟落，高陆推繁华。岂惟邑屋富，政自山水佳。

幽清背人境，千柱梵王家。巍巍二子亭，云表飞檐牙。

我生功名忤，岩壑为生涯。山僧类祝田，施薄求者奢。

乞书鸣刹疏，无鹅惟泼茶。一笑为涉笔，勿笑蟠秋蛇。
怀鄱阳士民
王十朋（宋代）

来去鄱阳各有因，却疑行止亦由人。此心可鉴惟天日，公论难欺有士民。
念奴娇 中秋效李敬齐体，每句用月字。 案此
白朴（元代）

一轮月好，正人间、八月凉生襟袖。万古山河，归月影、表里月明光透。月桂婆娑，月香飘荡，修月香人手。深沉月殿，月蛾谁念消瘦。今夕乘月登楼，天低月近，对月能无酒。把酒长歌邀月饮，明月正堪为友。月向人圆，月和人醉，月是承平旧。年年赏月，愿人如月长久。
句
陆游（宋代）

穷达得非吾有命，吉凶谁谓汝前知。
分题得古香炉
李廌（宋代）

质为浮休弃，形惟好古宜。
埏陶异甓砾，香火近神只。
冷暖非恒德，兴衰彼一时。
舍兹何所适，尔意勿迟迟。
次韵子云中秋见寄二首
韩元吉（宋代）

水绕孤城意自由，远山无数郁相缪。
月明又作中秋好，白发相望在两州。
宿南海神祠东廊候月烹茶次闻雷
曾丰（宋代）

祠宇眈眈海岸头，况逢冷夜更清秋。
风前尘外笛三弄，饭后月中茶一瓯。
借我孤舟随水住，乘时一棹与天浮。
旧谈八月流槎事，岂料予来傍女牛。
晁美叔前寄知字韵诗别求予诗既已和前篇因复用前韵作一篇寄晁
刘攽（宋代）

促轸危弦音最悲，伤心那得世人知。由来入室升堂者，意在高山流水时。

与子径为竹林宴，到今长记角弓诗。文昌近极官清贵，不负羔羊及素丝。